એક દિવસ તો એણે પોતાની ફેક્ટરીમાં એકસો પચીસ લોકો ગેરહાજર રહ્યા હોવાની વાત ટોફેલને જણાવી. ટોફેલે તેને વિશ્વાસમાં લેતાં કહ્યું, “તારે એક વાત સમજવી પડશે, કે અમુક લોકો અહીં તારા ઉત્પાદનને જરાય મહત્વ નથી આપતા! યહૂદીઓ પાસે બરફ સાફ કરાવવાના કામને એ લોકો રાષ્ટ્રીય પ્રાથમિકતા સમજે છે. હું પોતે પણ એ સમજી શકતો નથી, પરંતુ એમને માટે યહૂદીઓ પાસે બરફ સાફ કરાવવાનું મહત્ત્વ, એક ધાર્મિક વિધિ જેટલું વધારે છે! અને તું એકલો નથી, બધા સાથે આ જ થઈ રહ્યું છે!” ઓસ્કરે જ્યારે બીજા લોકો પણ ફરીયાદ કરે છે કે નહીં એ પૂછ્યું, ત્યારે જવાબમાં ટોફેલે હા તો પાડી, પરંતુ તેણે એ પણ જણાવ્યું, કે એસએસની બજેટ અને કન્સ્ટ્રક્શન ઓફિસમાંથી એક મોટો અધિકારી પોમોર્સ્કા ખાતે ભોજન લેવા આવ્યો, ત્યારે તેણે એમ કહ્યું હતું, કે જર્મન રાષ્ટ્રમાં યહૂદી કુશળ કારીગરને સ્થાન આપવાની વાતનો સ્વીકાર કરવો, એ પણ એક રાજદ્રોહ છે! “મને લાગે છે કે તને હજુ તો ઘણી વધારે તકલીફો પડવાની છે, ઓસ્કર…”